32002D0357
L 129/1
AZ EURÓPAI UNIÓ HIVATALOS LAPJA
A TANÁCS ÉS A BIZOTTSÁG HATÁROZATA
(2002. március 26.)
az egyrészről az Európai Közösségek és azok tagállamai, másrészről a Jordán Hasimita Királyság közötti társulás létrehozásáról szóló euro-mediterrán megállapodás megkötéséről
(2002/357/EK, ESZAK)
AZ EURÓPAI UNIÓ TANÁCSA és
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre, és különösen annak 238. cikkére, összefüggésben 228. cikke (2) bekezdésének második mondatával és 228. cikke (3) bekezdésének második albekezdésével,
tekintettel az Európai Szén- és Acélközösséget létrehozó szerződésre, különösen annak 95. cikkére,
a Konzultatív Bizottsággal folytatott konzultációt és a Tanács egyhangú egyetértését követően,
tekintettel az Európai Parlament hozzájárulására (1),
mivel:
jóvá kell hagyni az egyrészről az Európai Közösségek és azok tagállamai, másrészről a Jordán Hasimita Királyság közötti társulás létrehozásáról szóló, 1997. november 24-én Brüsszelben aláírt euro-Mediterrán megállapodást,
A KÖVETKEZŐKÉPPEN HATÁROZOTT:
1. cikk
Az egyrészről az Európai Közösségek és azok tagállamai, másrészről a Jordán Hasimita Királyság közötti társulás létrehozásáról szóló, 1997. november 24-én Brüsszelben aláírt euro-Mediterrán megállapodást, annak jegyzőkönyveit és a záróokmányhoz csatolt nyilatkozatokat az Európai Közösség és az Európai Szén- és Acélközösség jóváhagyja.
A megállapodás szövegét, a csatolt jegyzőkönyveket és a záróokmányt csatolták e határozathoz.
2. cikk
(1) A Közösség által a társulási tanácson és a társulási bizottságon belül képviselt álláspontot a Bizottság javaslatára a Tanács vagy adott esetben a Bizottság állapítja meg, az Európai Közösséget és az Európai Szén- és Acélközösséget létrehozó szerződés megfelelő rendelkezéseivel összhangban.
(2) A megállapodás 90. cikkével összhangban a Tanács elnöke tölti be a társulási tanács elnöki tisztét és terjeszti elő a Közösség álláspontját. A megállapodás 93. cikkével összhangban a Tanács elnökének képviselője tölti be a társulási bizottság elnöki tisztét és terjeszti elő a Közösség álláspontját.
3. cikk
A megállapodás 106. cikkében előírt értesítési okmányt az Európai Közösség nevében a Tanács elnöke helyezi letétbe. Az említett okmányt az Európai Szén- és Acélközösség nevében a Bizottság elnöke helyezi letétbe.
Kelt Brüsszelben, 2002. március 26-án.